ส่วนที่ 1

ข้อมูลสรุป (Executive Summary)

ธนาคารกรุงเทพ จำกัด (มหาชน)
ดำเนินธุรกิจธนาคารพาณิชย์ที่ให้บริการทางการเงินหลากหลายครบวงจร ได้แก่
การให้บริการด้านเงินออม ทั้งในรูปของเงินฝากและหุ้นกู้ การให้สินเชื่อประเภทต่าง ๆ
ทั้งสินเชื่อเพื่อการพาณิชย์ และสินเชื่อเพื่อการอุปโภคและบริโภค
การให้บริการด้านการเงินสำหรับธุรกิจและสำหรับลูกค้าบุคคล เช่น
บริการเพื่อธุรกิจส่งออกและนำเข้า บริการโอนเงิน บริการแลกเปลี่ยนเงินตราต่างประเทศ
บริการรับชำระและการจ่ายเงินในรูปแบบต่าง ๆ โดยมีการนำเสนอผ่านช่องทางบริการ ทั้งสาขา
ศูนย์โทรศัพท์บัวหลวงโฟน เอทีเอ็ม และอินเตอร์เน็ต

นอกจากนี้ ธนาคารดำเนินธุรกิจด้านการเป็นที่ปรึกษาทางการเงิน
และการประกอบธุรกิจด้านหลักทรัพย์
ในขณะเดียวกันธนาคารยังมีการร่วมมือกับบริษัทในเครือและพันธมิตรทางการค้า
นำเสนอบริการเพิ่มเติม ได้แก่การเสนอการออมเงินโดยการลงทุนในตราสารอื่น ๆ เช่น
กองทุนรวม พันธบัตรออมทรัพย์ และหุ้นกู้ภาคเอกชน รวมทั้งการเสนอบริการออมเงินควบประกันชีวิต

การเปิดเสรีภาคการเงินกระตุ้นให้การแข่งขันในภาคธุรกิจธนาคารทวีความเข้มข้นอย่างต่อเนื่อง
ทั้งจากธนาคารไทยที่มีอยู่แล้ว ธนาคารรายใหม่ และธนาคารต่างชาติที่มีทรัพยากรพร้อมทุกด้าน
อย่างไรก็ตาม ในปี 2549 ธนาคารกรุงเทพยังคงรักษาสถานภาพผู้นำไว้ได้หลายด้าน
โดยสามารถขยายธุรกิจและสร้างผลตอบแทนได้อย่างสมดุล
พร้อมทั้งเพิ่มคุณภาพของสินทรัพย์และบริหารความเสี่ยงได้อย่างมีประสิทธิภาพ

ธนาคารกรุงเทพมุ่งเน้นการดำเนินยุทธศาสตร์ที่ครอบคลุมงานหลายด้านแบบคู่ขนาน ซึ่งประกอบด้วย
การปรับปรุงคุณภาพการให้บริการลูกค้า การเพิ่มประสิทธิภาพของกระบวนการทำงาน
ระบบการบริหารและระบบงาน รวมทั้งการนำระบบเพื่อรองรับการปฏิบัติตามหลักเกณฑ์ Basel II
และการปรับปรุงด้านปฏิบัติการเพื่อปรับวิธีการบริหารจัดการความเสี่ยงให้ดียิ่งขึ้น
ในขณะที่หน่วยธุรกิจต่าง ๆ ดำเนินการขยายธุรกิจตามเป้าหมายที่ได้กำหนด
โดยต่างยึดนโยบายการสร้างและรักษาความสัมพันธ์กับลูกค้าเป็นหลัก

ธนาคารมีฐานลูกค้าที่ใหญ่ที่สุดในประเทศ โดยมีความสัมพันธ์ที่แน่นแฟ้นที่ได้รับการสานต่อมายาวนาน
ดังนั้น ในการดำเนินธุรกิจ ธนาคารจึงยึดนโยบายการบริหารความสัมพันธ์กับลูกค้า
ไม่ว่าจะเป็นลูกค้ารายใหญ่ รายกลาง รายปลีก หรือลูกค้าบุคคล ทั้งนี้
เพื่อให้มีความเข้าใจความต้องการของลูกค้าอย่างถ่องแท้
ซึ่งจะนำไปสู่การพัฒนาปรับปรุงและนำเสนอบริการที่ตรงตามความต้องการดังกล่าว ในปี 2549
ธนาคารได้เสนอบริการด้านการระดมทุนด้วยการออกตราสารการเงิน
ทั้งหุ้นกู้ภาคเอกชนสำหรับบริษัทชั้นนำต่าง ๆ ตลอดจนโครงการพันธบัตรของกรมธนารักษ์
ซึ่งได้รับการตอบรับที่ดี และน่าจะสนองตอบทั้งความต้องการของกรมธนารักษ์และของผู้ลงทุน
รายการดังกล่าวเป็นรายการที่ได้รางวัล Best Deal of the Year และ Most Creative
Issue จากสมาคมตลาดตราสารหนี้ไทย

ในขณะเดียวกัน การสนับสนุนกิจการขนาดกลางและขนาดย่อม หรือเอสเอ็มอี
ถือเป็นยุทธศาสตร์การประกอบธุรกิจที่สำคัญของธนาคาร
โดยธนาคารได้ให้การสนับสนุนทางวิชาการและความรู้สำหรับการดำเนินธุรกิจแก่ผู้ประกอบการเอสเอ็มอี
เพื่อช่วยพัฒนากิจการให้แข็งแกร่งและเตรียมความพร้อมเพื่อการแข่งขัน เครือข่ายสำนักธุรกิจ 82
แห่ง และสำนักธุรกิจย่อย 142 แห่งทั่วประเทศ
เป็นช่องทางสำคัญในการสานต่อความสัมพันธ์กับลูกค้าให้หยั่งรากลึก
ซึ่งถือว่าเป็นแนวทางที่ประสบความสำเร็จ โดยในปี 2549
สายลูกค้าธุรกิจรายกลางและสายลูกค้ารายปลีกมีการขยายสินเชื่อร้อยละ 13.8 และ 13.6
ตามลำดับ และธนาคารได้ประสบความสำเร็จใน ”โครงการเกษตรก้าวหน้า”
สนับสนุนลูกค้าภาคการเกษตรที่มีการใช้เทคโนโลยีในแนวหน้าเพื่อพัฒนาการผลิตให้มีประสิทธิภาพและเพิ่มคุณภาพผลผลิตให้สูงขึ้น
โดยได้อำนวยสินเชื่อในจำนวนตามเป้าหมาย 10,000 ล้านบาท ก่อนกำหนดเป็นเวลาหนึ่งปี
นอกจากนี้ ธนาคารได้มีการเสนอบริการใหม่เพื่อสนับสนุนการบริหารเงิน (Cash Management)
และได้มีโครงการนำร่องเสนอบริการธนาคารทางอินเทอร์เน็ต (บิซ ไอแบงก์กิ้ง)
สำหรับผู้ประกอบการเอสเอ็มอี

ในด้านลูกค้าบุคคล ธนาคารมุ่งสานสัมพันธ์เพื่อเชื่อมโยงลูกค้าในทุกช่วงจังหวะชีวิต ตั้งแต่วัยเรียนรู้
ด้วยเว็บไซต์ ‘บัวหลวงคิดส์’ (www.bangkokbank.com/bualuangkids)
ที่ให้ความรู้ด้านการเงินแก่เด็กๆ และปลูกฝังนิสัยรักการออมตั้งแต่วัยเด็ก
บัญชีเงินฝากและบัตรเอทีเอ็มลายการ์ตูน ‘ก้านกล้วย’
และบัตรเดบิตบีเฟิสต์ตราสัญลักษณ์พิธีเฉลิมฉลองวโรกาสการครองสิริราชสมบัติครบ 60 ปี
ที่สร้างสีสันให้กับการทำธุรกรรมการเงินของลูกค้าทั่วไป
บริการบัตรเดบิตและบัตรเครดิตที่เพิ่มความสะดวกในการใช้จ่ายพร้อมด้วยสิทธิประโยชน์ที่โดดเด่น
บริการสินเชื่อเพื่อที่อยู่อาศัยสำหรับลูกค้าในวัยสร้างฐานะทางการเงิน
และบริการเพื่อการออมและลงทุนระยะยาวสำหรับลูกค้าในวัยการทำงานตลอดจนผู้เกษียณจากการงาน
เพื่อสนองตอบความต้องการในการวางแผนเพื่อความมั่นคงของช่วงชีวิตหลังการทำงาน ซึ่งในปี
2549 ธนาคารได้มีการเสนอบริการการออมเงินหลากหลายรูปแบบ ได้แก่ บัญชีเงินฝากประจำอายุ
10 เดือน การลงทุนในกองทุนรวม โดยเฉพาะกองทุนรวมบัวหลวงธนรัฐ
บริการออมเงินควบประกันชีวิต และล่าสุดในช่วงปลายปี
ธนาคารได้เสนอหุ้นกู้ระยะสั้นเป็นอีกทางเลือกในการออมเงิน
ซึ่งล้วนได้รับการตอบรับเป็นอย่างดีจากลูกค้าของธนาคาร
และธนาคารได้มีการขยายเครือข่ายสาขาในประเทศอีก 39 แห่ง เป็น 730 แห่ง

กิจการธนาคารต่างประเทศเป็นอีกหน่วยงานหนึ่งที่มีผลการดำเนินงานที่เติบโตอย่างต่อเนื่อง โดยใน
ปี 2549 สาขาต่างประเทศของธนาคารรวม 19 แห่ง มีการขยายสินเชื่อร้อยละ 27.3
และจากการที่ประเทศในภาคพื้นเอเชียมีศักยภาพในการขยายตัวได้สูงกว่าประเทศตะวันตก
โดยเฉพาะประเทศจีน ธนาคารจึงจะดำเนินนโยบายขยายธุรกิจในต่างประเทศต่อไป
และมีโครงการเปิดสาขาแห่งใหม่ในนครเสิ่นเจิ้นในอนาคตอันใกล้

ในด้านปฏิบัติการ ธนาคารได้ให้ความสำคัญกับเรื่องบุคลากร
ทั้งการดึงดูดบุคลากรที่มีความรู้ความสามารถ ตลอดจนการรักษาและการพัฒนาบุคลากรที่มีอยู่
โดยการขยายผลการบริหารผลปฏิบัติงานไปใช้ในหน่วยงานต่าง ๆ
การสร้างรูปแบบพฤติกรรมสู่ความสำเร็จ (Competency Model)
เป็นแนวทางการช่วยให้บุคลากรได้เข้าใจบทบาทของตนเองและวิธีการใช้ความรู้ความสามารถให้เกิดประโยชน์ต่อองค์การ
ตลอดจนเป็นแนวทางในการพัฒนาตนเองเพื่อความก้าวหน้าในหน้าที่การงาน

ในด้านระบบงาน ธนาคารได้มีการพัฒนาระบบด้านเทคโนโลยีอย่างต่อเนื่อง
เพื่อเพิ่มประสิทธิภาพในการให้บริการ
รวมทั้งเป็นการเสริมสร้างความสามารถในการบริหารงานและบริหารความเสี่ยงจากธุรกิจ
และธนาคารกำลังดำเนินการด้านระบบเพื่อรองรับหลักเกณฑ์ Basel II
และเพื่อปรับปรุงวิธีการบริหารจัดการความเสี่ยงให้ดียิ่งขึ้น
โดยธนาคารมีการพัฒนาความสามารถของหน่วยงานบริหารความเสี่ยง
ทั้งในด้านการประเมินความเสี่ยง การติดตามและการวัดความเสี่ยง
และการบริหารจัดการความเสี่ยง ซึ่งรวมถึงการปรับปรุงด้านการปฏิบัติการของหน่วยงานต่าง ๆ
ด้วย

ผลประกอบการของธนาคารในปี 2549 มีการขยายตัวต่อเนื่อง
โดยธนาคารมีกำไรก่อนภาษีและค่าเผื่อหนี้สงสัยจะสูญจำนวน 32,660 ล้านบาท เพิ่มขึ้นร้อยละ
21.8 เทียบกับปี 2548 และมีกำไรสุทธิจำนวน 17,855 ล้านบาท ซึ่งลดลงจาก 20,306
ล้านบาทในปี 2548
ส่วนหนึ่งเนื่องจากการชำระภาษีเงินได้นิติบุคคลเต็มปีเป็นปีแรกนับตั้งแต่เกิดวิกฤตการณ์ทางการเงินในปี
2540
ตลอดจนการกันเงินสำรองค่าเผื่อหนี้สงสัยจะสูญเพิ่มขึ้นจากการปรับเกณฑ์ใหม่ของธนาคารแห่งประเทศไทย

เศรษฐกิจของประเทศไทยในปีที่ผ่านมามีการขยายตัวประมาณร้อยละ 5
โดยมีอุปสงค์ด้านการส่งออกและการเพิ่มขึ้นของราคาผลผลิตทางการเกษตรเป็นปัจจัยเกื้อหนุนหลัก
ช่วยชดเชยผลกระทบจากความเชื่อมั่นของทั้งภาคธุรกิจและผู้บริโภคที่ลดต่ำลงในช่วงครึ่งแรกของปี

ภายใต้สภาวะประกอบการดังกล่าวข้างต้น สินเชื่อของธนาคารยังคงขยายตัวในอัตราร้อยละ 5.1
เทียบกับปีก่อนหน้า ทำให้ธนาคารมียอดสินเชื่อรวม ณ สิ้นปี 2549 เพิ่มขึ้นเป็น 958,386 ล้านบาท
ส่วนการแก้ไขสินเชื่อด้อยคุณภาพของธนาคารมีความก้าวหน้าอย่างต่อเนื่อง
โดยยอดสินเชื่อด้อยคุณภาพลดลงเป็น 89,120 ล้านบาท หรือคิดเป็นร้อยละ9.2 ของสินเชื่อรวม
ส่วนด้านเงินฝากขยายตัวร้อยละ 6.5 เป็น 1,221,733 ล้านบาท
และส่วนของผู้ถือหุ้นสุทธิเพิ่มขึ้นเป็น 148,915 ล้านบาท
และอัตราส่วนเงินกองทุนต่อสินทรัพย์เสี่ยงมีอัตราร้อยละ 14.5
ซึ่งเป็นระดับที่จะเอื้ออำนวยต่อการขยายธุรกิจและรองรับผลกระทบจากความไม่แน่นอนทางภาวะเศรษฐกิจ

ปัจจัยสำคัญที่ส่งผลให้ธนาคารมีผลประกอบการที่ดีในปี 2549
ประกอบดัวยความสามารถในการขยายสินเชื่อและความก้าวหน้าในการแก้ไขสินเชื่อด้อยคุณภาพ
ซึ่งมีผลให้รายได้ดอกเบี้ยและเงินปันผลสุทธิมีการขยายตัวร้อยละ 10.1
รวมทั้งความสำเร็จของกลยุทธ์การจัดแบ่งลูกค้าตามลักษณะบริการทางการเงินที่ต้องการ (Segment
approach) และการเสนอบริการต่อเนื่อง (Cross selling)
ซึ่งมีผลให้รายได้จากค่าธรรมเนียมและบริการเพิ่มขึ้น ร้อยละ 7.6 นอกจากนี้
ธนาคารมีกำไรจากการขายเงินลงทุนเพิ่มขึ้นถึงร้อยละ 511.4 เมื่อเทียบกับปีก่อนหน้า
โดยส่วนหนึ่งเป็นผลจากการขายหุ้นซึ่งได้รับมาจากการปรับปรุงโครงสร้างหนี้

ในปี 2549 ธนาคารมีกำไรต่อหุ้น 9.35 บาท และธนาคารได้จ่ายเงินปันผลหุ้นสามัญระหว่างกาล
ในอัตราหุ้นละ 1.00 บาท และจะเสนอให้ที่ประชุมผู้ถือหุ้นจ่ายเงินปันผลงวดสุดท้ายอีก 1.75
บาทต่อหุ้น รวมเป็น 2.75 บาทต่อหุ้น คิดเป็นอัตราร้อยละ 29.4 ของกำไรสุทธิประจำปี

ความสำเร็จของธนาคารกรุงเทพในปี 2549
สะท้อนให้เห็นถึงรากฐานที่แข็งแกร่งและความได้เปรียบเชิงการแข่งขันของธนาคารที่มีพัฒนาการต่อยอดอย่างไม่หยุดนิ่ง
อันได้แก่ ฐานลูกค้าที่กว้างขวาง ความสัมพันธ์ที่แน่นแฟ้นยาวนานกับลูกค้า ระบบงานที่อยู่ในแนวหน้า
ตลอดจนเครือข่ายสาขาของธนาคารที่มิเพียงครอบคลุมแผ่กว้างทั่วประเทศ
หากยังเชื่อมโยงเขตเศรษฐกิจสำคัญทั่วภูมิภาคเอเชีย ซึ่งในปี 2549
ธนาคารได้รับการปรับเพิ่มอันดับความน่าเชื่อถือจากสถาบันการจัดอันดับความน่าเชื่อถือระดับสากลหลายแห่ง